b'\n_START_ARTICLE_\nBaltasar Moy\xc3\xa0 Sancho\n_START_SECTION_\nInt\xc3\xa8rpret. La seva vida militar\n_START_PARAGRAPH_\nMolt aviat es van despertar les inquietuds musicals de Baltasar Moy\xc3\xa0, ja que a 15 anys va ingressar voluntari com a m\xc3\xbasic de 3a, tocant la trompeta al Batall\xc3\xb3 Provisional de Mallorca, on estaria fins al 20 de gener de 1877. El 5 de juliol del 1879 va ser ascendit a m\xc3\xbasic de 2n i el 21 de gener de 1882 a m\xc3\xbasic de 1r. El 1885 va ser destinat a Ma\xc3\xb3 on va estar fins al 31 de mar\xc3\xa7 de 1888, en qu\xc3\xa8 va tornar a Palma. L\'abril de 1890 es va llicenciar. _NEWLINE_Despr\xc3\xa9s de dos anys de llic\xc3\xa8ncia absoluta, el 1892 va ingressar a la secci\xc3\xb3 del Regiment d\'Infanteria de Filipines n\xc3\xbam. 52, com a m\xc3\xbasic de primera, voluntari, on va estar fins al desembre de 1900. El 1901 va ingressar com a soldat de 2a classe en el 2n Batall\xc3\xb3 del Regiment d\'Infanteria Filipines n\xc2\xba52. L\'1 de mar\xc3\xa7 del mateix any va ascendir a terme i l\'1 de febrer de 1904, a sergent, graduaci\xc3\xb3 que va tenir fins al gener de 1906 en qu\xc3\xa8 es va retirar de l\'Ex\xc3\xa8rcit.\n_START_SECTION_\nDirector\n_START_PARAGRAPH_\nJa mentre era m\xc3\xbasic militar, Baltasar Moy\xc3\xa0 va dirigir diverses agrupacions. Aix\xc3\xad, va dirigir l\'Orfe\xc3\xb3 Republic\xc3\xa0 Balear (1897 - 1899) i l\'Orfe\xc3\xb3 La Protectora (1899-1900); va dirigir tamb\xc3\xa9 circumstancialment la banda del Regiment d\'Infanteria (amb la qual va guanyar el certamen de bandes de m\xc3\xbasica de Manacor el 1897); va organitzar i dirigir durant molts d\'anys una orquestra de ball que harmonitz\xc3\xa0 els balls de m\xc3\xa0scares de les societats m\xc3\xa9s importants de Palma; la Banda Filharm\xc3\xb2nica de Porreres despr\xc3\xa9s de la mort del seu fundador Jaume Mulet el 1897, la Banda "La Harm\xc3\xb3nica" d\'Alar\xc3\xb3 (1902-1905), amb la que va guanyar el primer premi de la primera secci\xc3\xb3 al Certamen de Bandes celebrat a S\xc3\xb3ller el 1905, i a finals del segle XIX va fundar i dirigir fins a la seva mort la banda La Camponense. El 1905 va guanyar les oposicions per al c\xc3\xa0rrec de director de la banda de m\xc3\xbasica de la Casa de la Miseric\xc3\xb2rdia de Palma, que va ocupar fins a l\'any 1922 i l\'Orquestra del Teatre L\xc3\xadric.\n_START_SECTION_\nBaltasar i la Banda de la Miseric\xc3\xb2rdia\n_START_PARAGRAPH_\nEl 1905 va quedar vacant la pla\xc3\xa7a de la Banda de M\xc3\xbasica de la Miseric\xc3\xb2rdia a causa del nomenament com a m\xc3\xbasic major del Regiment d\'Infanteria de Ma\xc3\xb3 del senyor Antonio Torrandell._NEWLINE_El dia 3 d\'agost van comen\xc3\xa7ar les proves per cobrir-la i les va guanyar Baltasar Moy\xc3\xa0, sent nomenat Director de la Banda el 8 d\'agost de 1905. Va comen\xc3\xa7ar les seves tasques reorganitzant totalment la banda, conferint una estructura de tipus militar amb m\xc3\xbasics de 1r, 2n i 3r. Comprar tots els instruments i es van confeccionar uniformes per als m\xc3\xbasics. El moment culminant d\'aquesta renovaci\xc3\xb3 va ser a la Setmana Santa de 1906, quan la banda de cinquanta m\xc3\xbasics va desfilar en la process\xc3\xb3 del Dijous Sant. A partir d\'aquesta actuaci\xc3\xb3, la Banda de M\xc3\xbasica de la Casa de la Miseric\xc3\xb2rdia creava expectaci\xc3\xb3 all\xc3\xa0 on anava (festes en els pobles, cercaviles, festes a les barriades de Palma, etc.) gr\xc3\xa0cies, sobretot, al saber fer del mestre Moy\xc3\xa0.'